Jekk hawn ħaġa fil-ħajja li kulħadd jixtieqha, bla dubju hija l-hena. Kull bniedem jixtieq ikun hieni u ferħan, kull bniedem jagħmel dak kollu li jista' biex itejjeb il-qagħda tiegħu u jgħix ħajja aktar komda fil-hena. Din hija ħaġa minn awl id-dinja għax żgur li ħadd ma jixtieq jgħix fid-dwejjaq. Bniedem normali dejjem jara kif ser jifraħ hu u jferraħ lil dawk li jħobb. Hemm rabta kbira bejn żewġ sentimenti; l-hena u l-imħabba. Kif bniedem jista' jkun hieni jekk ma jkunx maħbub? U kif jista' bniedem iferraħ u jhenni lil ta' madwaru jekk ma jkunx jaf iħobb? Dawn huma żewġ ħoloq f'katina waħda, kemm-il darba tonqos waħda minnhom l-oħra tbati ħafna jew saħansitra tgħib għal kollox. Il-bniedem jithenna meta jħossu maħbub u milqugħ minn ta' madwaru u għal kuntrarju ma jħossux f'loku meta jkun jgħix, jaħdem jew jiffrekwenta ambjenti li minflok imħabba jitrasmettu għira, mibgħeda jew pika. Jekk toqgħod taħseb u tirrifletti ftit issib dawn il-kundizzjonijiet anke fl-anqas postijiet li tistenniehom. Għax wara kollox aħna bnedmin li niżbaljaw u l-iżball tagħna jista' jibdel l-hena ta' ħaddieħor f'niket jew saħansitra f'disprament. Mela b'dan ġewwa moħħna tajjeb inkun reponsabbli tal-għemejjel tagħna speċjalment jekk għandna xi kariga ta' tmexxija, fil-post tax-xogħol, fl-għaqda, fil-familja u f'sitwazzjonijiet oħra fejn insibu ġemgħa ta' bnedmin. Wieħed għandu joqgħod attent li meta jgħaddi ma jirfisx lil ħaddieħor u jekk jagħmel dan għandu jkun umli biżżejjed biex jirranġa dak li jkun wettaq ħażin , għandu jassigura l-hena tal-bniedem ta' taħtu. Darba smajt bniedem prominenti jgħid li missieru dejjem qallu li l-ħajja qisha sellum, hu u tiela jiltaqa' ma' nies li jrid jerġa' jiltaqa' magħhom hu u nieżel lura. Kliem mimli għerf għax l-iblah biss jaħseb li s-sellum titilgħu u ser jibqa' hemm fuq għal dejjem. Tikkalpestax lill-għajrek, ara li tagħmel ħiltek li tassiguralu l-hena għax għada pitgħada r-roti ddur żgur. Kristu jgħidilna li bil-kejl li nkejlu lil ħaddieħor jitkejjel lilna. Dak li Kristu qal lilna l-Insara f'xi reliġjonijiet oħra jissejjaħ Karma, dak li tagħmel int se ssib min jagħmlu lilek. Mela kun għaref, henni li ħaddieħor issa li huwa l-waqt biex la ddur ir-rota dak li jkun jiftakar fit-tajjeb li tkun wettaqt miegħu u jhenni lilek, imma jekk tnikktu tistenniex hena mingħandu. Henjin Fl-evanġelju nsibu lista ta' dawk li huma henjin. Forsi narawhom kontradizzjonijiet. Kif tista' ssejjaħ bniedem hieni jekk huwa fqir? Kif bniedem jista' jkun hieni jekk ikun bil-ġuħ u bil-għatx għall-ġustizzja? Bniedem jista' jkun hieni jekk in-nies tkun tobgħodu u taqilgħu 'l barra miċ-ċirku tagħha? Kristu iva jsejħilhom henjin lil dawn it-talin. Ma nisnewx il-qawl Malti: riħ ta' siegħa jnaddaf qiegħa, dak li llum qiegħed fuq għada għandu mnejn jiġri xi ħaġa u jispiċċa isfel nett. Tinsiex, is-sellum titilgħu imma xi darba trid tinżlu wkoll. Kliem Kristu huwa ċar daqs il-kristal: Ħażin għalikom intom li għalissa tidħku, għax għad tnewwħu u tibku. (Lq 6:25b) Il-kotba tal-istorja jagħtu raġun lil dan il-kliem. Mela jekk inti bħalissa tinsab in-naħa ta' fuq tar-rota tal-ħajja aħseb sewwa u henni li dawk li hemm taħtek, jekk imbagħad inti tinsab in-naħa ta' taħt, tibżax, jekk inti kkalpestat għad tifraħ u tithenna! Dan l-artiklu deher f'Il-Mument - 17 ta' Frar 2019
Hena